תירס תנ"כי ב"הארץ", מלחמה ושלום בגלי-צה"ל, Ynet עם בובליל במיטה, מודעה עם בשר נטול בשר, ועוד הפתעות משעשעות בעיתונות העברית
בכתבה על מחקר חדש העוסק בחלומות, שפורסמה ב"הארץ" (2.4.09), נכתב: "בספר בראשית, כשחלומות על פרות רזות וגידולי תירס חיוורים מתחילים להדאיג את פרעה, לא היה זה בלתי הגיוני מצד יוסף לומר לשליט שחלומותיו מבטאים את חששו מבצורת". אבל אנחנו יודעים שפרעה חלם על פרות ושיבולים: "וְהִנֵּה שֶׁבַע שִׁבֳּלִים" ("בראשית", מ"א, ה). מאיפה הגיע תירס לחלום פרעה על-פי גרסת "הארץ"? הרי התירס בוית במקסיקו והופץ בשאר יבשות העולם רק אחרי שקולומבוס הביא אותו לספרד במאה ה-15. מקור הכתבה ב"ניו-יורק טיימס", שם המשפט המקורי הוא "Pharaoh becomes concerned over his dreams of emaciated cattle and withered ears of corn". ואכן, בתרגום המלך גיימס של התנ"ך תורגמו "שיבולים" כ"corn", אלא שאין מדובר בירק שאנחנו נוהגים להכין ממנו פופקורן, אלא בכינוי כללי לדגן הנפוץ ביותר באזור מסוים או לגרגירים של אותו דגן.  חד-גדיא ארבע הקושיות של סדר פסח הן למעשה קושייה אחת ("מה נשתנה?") עם ארבע תשובות. אותו בלבול בין שאלה לתשובה מופיע גם בשער המקומון "זמן תל-אביב" (8.4.09), שם מבטיחים ראיון חגיגי עם כוכבות המירוץ למיליון ש"עונות על כל התשובות".  קסם של מודעה אם החיים נותנים לך לימונים, תעשה לימונדה, קובעת הממרה. אבל אז אתה מגלה שהחיים לא נתנו לך סוכר. את הטעות התפיסתית הזאת מדגימה המודעה של בית-הספר לבישול תדמור, ששואלת "איך הופכים את אלו [תמונה של ירקות ותבלינים] לזה?" [תמונה של אוסובוקו עם ירקות]. התשובה: קסם, כי זו הדרך היחידה להכין מנת בשר בלי בשר.  לא טוב מספיק 11 שנה אחרי חתימת הסכם "יום שישי הטוב" בין בריטניה לאירלנד וארבע שנים אחרי שה-IRA הודיע רשמית על הפסקת המאבק המזוין, החדשות עדיין לא הגיעו לגלי-צה"ל, שבדיווח (8.4.09) על ביקורו בעזה של נשיא שין פיין, גרי אדאמס, מכנים אותו "מנהיג הזרוע הפוליטית של המחתרת האירית". אבל הם גם קוראים לו "גארי אדאמס", אז יכול להיות שהם מדברים על מישהו אחר.  עיתונאי אצלי במיטה עינב בובליל אמנם הפקירה את פרטיותה מול מצלמות "האח הגדול", אבל ספק אם היא הזמינה את כתב Ynet לליל הכלולות שלה (6.4.09).  בזיון בית-המשפט  המון גרסאות יש לשמות שופטי בית-המשפט המחוזי בבאר-שבע: - וואלה (1): רוויטל יפה כ"ץ - Ynet וגלי-צה"ל: רויטל יפה-כץ - nrg: רויטל יפה, כץ ורדה-מרוז ואריאל ואגו. - וואלה (2): ורדה מרוז, אריאל ואגו ויפה כ"ץ. כמה תווים במלה? "קפטן אינטרנט" מתלבט: האם שירות Flutter, פארודיה פיקטיבית על טוויטר, מגביל את העדכונים ל-26 מלים או ל-26 תווים?  יו וונט א פיס אוף מי? הליגה למניעת השמצה בירכה בניוזלטר שלה (2.4.09) את ראש הממשלה הנכנס בנימין נתניהו, ואיחלה לו הצלחה ב-piece process.  ואם השופט יעצבן, ננגיח אותו הפועל תל-אביב כבר עפה ממשחקי הגביע, אבל טלקייסקי עדיין מנסה להגביע (4.4.09).  כלב כלב תרדוף OUT: חיסון נגד כלבת. IN: חיסון נגד כלב (Ynet, 7.4.09)  העיקר שתפסו אותו באתר "דה-מרקר" מתחבטים: איך מאייתים את שמו של הנוכל, מאדוף או מיידוף?  סוכן לא כל-כך סמוי תזכורת למגיבה השתולה (וואלה, 25.3.09): חשוב להתאים את המגדר של השם (יעלה) למגדר של התגובה ("אני לא מבין איזו סיבה לחנות עם סלופארק").  נמצא ענק האינטרנט מערכת "התיקונים" שמחה לספר שבעקבות הדיווח במדור הקודם, הצליח וואלה סופסוף לאתר את גוגל בסקר TIM. תודה לקוראים חדי העין יקיר גוטסמן, אורי פוגלר, גילעד נס, אלירם חקלאי, ניר, שלמה מן ועופר אלון. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.